
[bookmark: BLO__BDT]BASES REGULADORES PER A LA CONCESSIÓ D’AJUTS ECONÒMICS MUNICIPALS EN CONCEPTE DE MENÚ ESCOLAR ADREÇATS A FAMÍLIES AMB MENORS A CÀRREC QUE CURSIN SEGON CICLE D’EDUCACIÓ INFANTIL, PRIMÀRIA I SECUNDÀRIA OBLIGATÒRIA.  



1.- Objecte de les bases
L’objecte d’aquestes bases és regular l’atorgament, per part de l’Ajuntament de Tordera, d’ajuts econòmics en concepte de menú escolar destinats a alumnes matriculats en centres educatius sufragats amb fons públics i que cursin segon cicle d’educació infantil, primària i secundària obligatòria, als quals no correspongui la gratuïtat del servei, i que compleixin els requisits establerts a les bases. 
La finalitat de l’ajut econòmic en concepte de menú escolar és garantir una mínima alimentació adequada als menors beneficiaris. 


2.- Persones destinatàries i requisits: 

Persones destinatàries: 
-Beneficiaris: alumnes matriculats en cicle d’educació infantil, primària i secundària obligatòria en centres educatius sufragats amb fons públics, empadronats al municipi i la unitat familiar dels quals no superi el llindar màxim de renda establerta en convocatòria anual, que hagin sol·licitat al Consell Comarcal l’ajut individual de menjador i que estiguin a l’espera de resolució o amb resolució favorable i esgotada, i famílies que no puguin garantir una alimentació adequada als seus fills.
-Sol·licitants: els progenitors, tutors o representant legal de l’alumne. 

Requisits: 
Per poder sol·licitar l’ajut econòmic l’alumnat haurà de reunir els següents requisits: 
· Estar empadronat en el municipi de Tordera. 
· Cursar segon cicle d’educació infantil, primària o secundària obligatòria en centres educatius sufragats amb fons públics.
· No superar el llindar màxim de renda establerta en convocatòria anual. 


3.- Compatibilitat dels ajuts econòmics

Els ajuts convocats són compatibles amb qualsevol altre ajut que es pugui rebre, per a la mateixa finalitat, d’altres entitats o persones públiques o privades. En cap cas, l’import dels
ajuts concurrents no pot superar el cost de la despesa total màxima.
En el cas que s’hagin rebut altres ajuts pel mateix objecte de les bases caldrà fer-los constar en l’apartat corresponent de la sol·licitud, amb indicació de l’entitat adjudicatària i l’import percebut i/o el número de tiquets de menjador consignats. 
L’Ajuntament de Tordera podrà comprovar l’import dels ajuts percebuts i/o el número de tiquets de menjador consignats amb les entitats adjudicatàries.


4.- Sol·licituds, presentació, termini i tramitació de les sol·licituds

Sol·licituds: Les sol·licituds es formalitzaran mitjançant impresos normalitzats que elaborarà la Regidoria de Serveis Socials de l’Ajuntament de Tordera. Aquests impresos es podran sol·licitar a l’Oficina d’Atenció al Ciutadà (OAC) i a les oficines de Serveis Socials . També es podran descarregar de la web de l’Ajuntament de Tordera: www.tordera.cat. Les sol·licituds s’acompanyaran de documentació annexa establerta en la convocatòria anual. 


Presentació: Les sol·licituds es presenten exclusivament a l’OAC de l’Ajuntament de Tordera, al Registre General d’Entrada, de forma presencial o telemàtica. La presentació de la sol·licitud implica l’autorització de tots i cadascun dels membres de la unitat familiar per tal que Serveis Socials sol·liciti a les administracions amb qui té conveni d’interoperabilitat les dades necessàries per valorar la sol·licitud, en aplicació de la disposició addicional setena, de la Llei 2/2014, del 27 de gener (Habilitació de les administracions públiques competents en matèria de serveis socials), art. 102, publicat al DOGC núm. 6830 de 13 de març de 2015. 


Termini  i presentació de les sol·licituds:  La Junta de Govern Local aprovarà la convocatòria per a la concessió dels ajuts, que establirà el termini de presentació de les sol·licituds i la dotació pressupostària corresponent. No s’admetran sol·licituds fora d’aquest termini. Només es podran atorgar ajuts als sol·licitants que reuneixin els requisits previstos en aquestes bases.
Serveis Socials revisarà les sol·licituds i la documentació presentada. En el supòsit que amb la sol·licitud presentada no s’acompanyi la documentació requerida o bé aquesta no estigui completa s’atorgarà un termini de 10 dies hàbils, comptats a partir de la notificació del requeriment, per tal que esmeni la sol·licitud i/o aporti els documents preceptiu, excepte que  es tracti de documentació susceptible de ser consultada telemàticament a altres administracions públiques, segons la DA 7a de la Llei 2/2014, de 27 de gener, de mesures fiscals, administratives, financeres i del sector públic. Transcorregut l’esmentat termini sense que s’hagi aportat la documentació requerida, es donarà per desistida la sol·licitud i denegat l’ajut a tal efecte.


5. Documentació annexa a la sol·licitud

En presentar la sol·licitud a l’OAC el sol·licitant (progenitor, tutor o representant legal de l’alumne) s’haurà d’identificar amb el DNI, NIE o passaport original. 

Juntament amb l’imprès de sol·licitud de l’ajut econòmic caldrà annexar la documentació que s’estableixi en la convocatòria anual. 


6. Criteris per l’atorgament dels ajuts

Per a l’atorgament dels ajuts es tindrà en compte la renda neta mensual, la situació familiar i la situació de risc social. 
La renda neta mensual de les famílies que sol·licitin l’ajut econòmic no podrà superar els llindars màxims establerts en la convocatòria anual, excepte amb informe favorable del tècnic social. 

En el cas que no hi hagi disponibilitat pressupostària suficient per atendre totes les sol·licituds que no superin el llindar màxim de renda familiar, els ajuts s’assignaran íntegrament de forma ascendent a partir de les rendes més baixes, fins a exhaurir la disponibilitat pressupostària.

En cas d’empat de puntuació els criteris a seguir seran:

1.- alumnes que estiguin en situació de risc o desemparament. 
2.- alumnes que tinguin puntuació màxima en el criteri de renda. 
3.- alumnes de famílies nombroses i monoparentals.
4.- alumnes de famílies monoparentals. 
5.- alumnes de famílies nombroses.
6.- alumnes d’edat inferior.
7.- i, finalment, dificultat geogràfica.



7. Dotació pressupostària i import dels ajut

La quantia dels ajuts regulats a les presents bases estarà condicionada al crèdit pressupostari autoritzat en el pressupost de l’exercici que correspongui.

Els ajuts seran calculats en aplicació del barem establert en la convocatòria anual. 

L’import  mínim i màxim d’ajut s’establirà en la convocatòria anual. 

Es concediran els ajuts a totes les sol·licituds que no superin els llindars màxims de renda familiar establerts en convocatòria anual, sempre i quan hi hagi disponibilitat pressupostària.


8. Ajuts econòmics per en concepte de menú escolar per alumnes nouvinguts o en casos de vulnerabilitat sobrevinguda

Es preveu la possibilitat d’atorgament d’ajuts a alumnat nouvingut al municipi de Tordera en data posterior a la finalització de la convocatòria anual, així com també en aquells casos de vulnerabilitat sobrevinguda segons valoració dels Serveis Socials de Tordera.

Es reservarà un màxim del 10% del pressupost destinat a aquesta convocatòria, i el període de presentació serà des de la data final de convocatòria i fins a la fi del curs escolar. 

El procediment a seguir serà el mateix que s’estableix a les bases i la convocatòria anual.


9. Resolució

Les sol·licituds presentades en temps i forma correctes es resoldran mitjançant Decret d’Alcaldia a proposta de Serveis Socials, adoptant els següents acords: 
a) Atorgament de l’ajut.
b) Denegació de l’ajut, amb el motiu corresponent que podrà ser:
· Superar el llindar màxim de renda.
· Manca de disponibilitat pressupostària suficient
· No assolir la mínima puntuació necessària 
· No aportar la documentació requerida
· No complir els requisits establerts a les bases

L’òrgan competent per a la concessió podrà, discrecionalment, deixar deserta la convocatòria o no esgotar el crèdit pressupostari previst.

El termini per a l’atorgament dels ajuts serà, com a màxim, de tres mesos a comptar des de la data de tancament del termini de presentació de sol·licituds.

Un cop acordada la concessió dels ajuts, aquestes es notificaran a les famílies en un termini màxim de 10 dies des de la data d’aprovació.

La manca de resolució dins el termini indicat tindrà efectes desestimatoris.

La resolució del procediment posa fi a la via administrativa i contra aquesta es pot interposar recurs contenciós administratiu en el termini de dos mesos a comptar des del dia següent a la seva notificació.
Alternativament i de forma potestativa, es pot interposar recurs de reposició davant el mateix òrgan que ha dictat la resolució en el termini d’un mes a comptar des del dia següent a la seva notificació.


10. Acceptació

L’ajut econòmic s’entendrà tàcitament acceptat pel beneficiari pel transcurs d’un mes a partir de la recepció de la notificació de la concessió sense que hagi manifestat expressament les seves objeccions.


11. Pagament dels ajuts

L’ajut econòmic es concedeix a l’alumne sol·licitant que reuneix els requisits i el pagament es realitza al servei que gestiona el menjador escolar del centre on aquest està matriculat. 

El servei que gestiona el menjador escolar del centre haurà de presentar a l’Ajuntament una factura entre el dia 1 i el 15 del mes següent al consum efectiu. 
La factura haurà d’anar acompanyada d’un document on es detalli els dies de consum per alumne


12. Control

Els beneficiaris estan obligats a facilitar tota la informació i la documentació que, si s’escau, els requereixi l’Ajuntament de Tordera o bé altres òrgans competents de l’Administració.


13. Publicitat

Les presents Bases es sotmetran a informació pública per termini de 20 dies, mitjançant publicació del corresponent anunci al Butlletí Oficial de la Província, al Tauler d’Edictes i a la web de l’Ajuntament, i, un cop aprovades definitivament, es publicarà el seu contingut íntegre al Butlletí Oficial de la Província i a la web de l’Ajuntament. 

Sense perjudici de l’anterior i del que determina l’article 18 de la LGS sobre la publicitat de les convocatòries i acords de concessió de les subvencions a la Base de Dades Nacional de Subvencions, les convocatòries que es portin a terme en virtut d’aquestes Bases, es publicaran al BOP i al Tauler d’Edictes i a la web de la Corporació.

14. Causes de reintegrament

En el supòsit que es comprovi que la persona beneficiària de l’ajut incompleix qualsevol de les condicions establertes en aquestes bases, l’Ajuntament de Tordera podrà revocar o suspendre l’ajut que va concedir en el seu dia o procedir al reintegrament en aquells casos en que s’hagi efectuat el pagament.
Quan a conseqüència de l’anul·lació, revocació o de la revisió de la subvenció, l’import definitiu d’aquesta sigui inferior a l’import pagat, la unitat familiar on s’integra l’alumne beneficiari estarà obligat a reintegrar l’excés.
També estarà obligat a reintegrar l’import pagat la unitat familiar on s’integra l’alumne beneficiari que hagi percebut la subvenció falsejant les condicions exigides o amagant aquelles que haguessin impedit la seva concessió; per resistència o obstrucció a les actuacions de comprovació i de control financer i en els altres supòsits previstos en la normativa de la LGS.

En aquests casos, procedirà el reintegrament per part dels/de les beneficiaris/aries de la totalitat o part de les quantitats percebudes, i l’exigència de l’interès de demora des del moment del pagament de la subvenció fins a la data en que s’acordi la procedència del reintegrament.

Respondran solidàriament del reintegrament la unitat familiar on s’integra l’alumne beneficiari.


15. Infraccions i sancions

En matèria d’infraccions i sancions s’aplicarà el que es disposa al Títol IV de la Llei 38/2003, de 17 de novembre, General de Subvencions i al Títol IV del Reglament de la Llei General de Subvencions (RD 887/2006, de 21 de juliol).


16. Règim jurídic supletori

En tot el que no preveuen expressament aquestes bases, són d’aplicació la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s’aprova el seu Reglament de desenvolupament, les Bases d’Execució del Pressupost General, la Llei 30/1192, de 26 de novembre, de Règim Jurídic de les Administracions Públiques i del Procediment Administratiu Comú, la Llei 26/2010, de 3 d’agost, de Règim Jurídic i de Procediment de les Administracions Públiques de Catalunya i demés legislació concordant.

17. Protecció de dades de caràcter personal

D’acord amb la Llei Orgànica 15/1999, de 13 de desembre, de protecció de dades de caràcter personal (LOPD), les dades facilitades pels sol·licitants seran incloses en un fitxer propietat de l’Ajuntament de Tordera, amb la finalitat única i exclusiva de gestionar i tramitar el procediment de concessió dels ajuts establerts en aquestes bases, d’acord amb els principis de seguretat i confidencialitat de les dades que la normativa sobre protecció de dades estableix.

Així mateix, les persones interessades podran exercir els drets d’accés, rectificació, cancel·lació i oposició, en els termes inclosos en la legislació vigent, mitjançant escrit presentat en el Registre de l’Ajuntament de Tordera.



Tordera, 10 de juliol de 2018

